KAUNO RAJONO SAVIVALDYBĖS TARYBA

7 POSĖDIS

SPRENDIMAS

Dėl KAUNO R. KULAUTUVOS PAGRINDINĖS MOKYKLOS NUOSTATŲ PATVIRTINIMO

2022 m. rugpjūčio 25 d. Nr. TS-277

Kaunas

Vadovaudamasi Lietuvos Respublikos vietos savivaldos įstatymo 18 straipsnio
1 dalimi, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies
1 punktu, 6 straipsnio 5 dalimi, Lietuvos Respublikos švietimo įstatymo 43 straipsnio 4 dalimi, Nuostatų, įstatų ar statutų įforminimo reikalavimais, patvirtintais Lietuvos Respublikos švietimo ir mokslo ministro 2011 m. birželio 29 d. įsakymu Nr. V-1164 „Dėl Nuostatų, įstatų ar statutų įforminimo reikalavimų patvirtinimo“, Kauno rajono savivaldybės tarybos 2022 m. gegužės 26 d. sprendimu Nr. TS-198 „Dėl Kauno r. Batniavos mokyklos-daugiafunkcio centro reorganizavimo, prijungiant jį prie Kauno r. Kulautuvos pagrindinės mokyklos, sąlygų aprašo patvirtinimo“, Kauno rajono savivaldybės taryba n u s p r e n d ž i a:

1. Patvirtinti Kauno r. Kulautuvos pagrindinės mokyklos nuostatus (pridedama).

2. Įgalioti Kauno rajono savivaldybės merą pasirašyti šiuo sprendimu patvirtintus nuostatus.

3. Įpareigoti Kauno r. Kulautuvos pagrindinės mokyklos direktorių, o jam nesant – Kauno r. Kulautuvos pagrindinės mokyklos direktoriaus pavaduotoją, įregistruoti sprendimo
1 punkte nurodytus nuostatus Juridinių asmenų registre teisės aktų nustatyta tvarka iki
2022 m. rugpjūčio 31 d. ir atlikti kitus su šiuo pavedimu susijusius veiksmus.

4. Nustatyti, kad šio sprendimo 1 punkte nurodyti nuostatai įsigalioja nuo jų įregistravimo Juridinių asmenų registre dienos.

5. Pripažinti netekusiais galios:

5.1. Kauno rajono savivaldybės tarybos 2021 m. rugsėjo 23 d. sprendimą Nr. TS-348 „Dėl Kauno r. Kulautuvos pagrindinės mokyklos nuostatų patvirtinimo“, nuo šio sprendimo
1 punkte nurodytų nuostatų įregistravimo Juridinių asmenų registre;

5.2. Kauno rajono savivaldybės tarybos 2017 m. gegužės 25 d. sprendimą Nr. TS-196 „Dėl Kauno r. Batniavos pagrindinės mokyklos tipo ir pavadinimo pakeitimo ir Kauno r. Batniavos mokyklos-daugiafunkcio centro nuostatų patvirtinimo“, nuo šio sprendimo 1 punkte nurodytų nuostatų įregistravimo Juridinių asmenų registre.

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, LT-44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams (A. Mickevičiaus g. 8A, LT-44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras	Valerijus Makūnas

PATVIRTINTA

Kauno rajono savivaldybės tarybos

2022 m. rugpjūčio 25 d. sprendimu Nr. TS-277

KAUNO R. KULAUTUVOS PAGRINDINĖS MOKYKLOS NUOSTATAI

I SKYRIUS

BENDROSIOS NUOSTATOS

1. Kauno r. Kulautuvos pagrindinės mokyklos nuostatai (toliau – Nuostatai) reglamentuoja Kauno r. Kulautuvos pagrindinės mokyklos (toliau – Mokykla) teisinę formą, priklausomybę, savininką, savininko teises ir pareigas įgyvendinančią instituciją, jos kompetenciją, buveinę, Mokyklos grupę, tipą, pagrindinę paskirtį, mokymo kalbą, mokymosi formas ir būdus, veiklos teisinį pagrindą, sritį, rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Mokyklos teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, Mokyklos turtą ir lėšas, jų naudojimo tvarką, finansinės veiklos kontrolę ir Mokyklos veiklos priežiūrą, reorganizavimo, likvidavimo ar pertvarkymo tvarką.

2. Mokyklos oficialus pavadinimas – Kauno r. Kulautuvos pagrindinė mokykla. Sutrumpintas pavadinimas – Kulautuvos pagrindinė mokykla. Mokykla įregistruota Juridinių asmenų registre, kodas 191075177.

3. Mokykla įsteigta 1921 m.

4. Mokyklos teisinė forma – biudžetinė įstaiga.

5. Mokyklos priklausomybė – savivaldybės mokykla.

6. Mokyklos savininkė – Kauno rajono savivaldybė.

7. Mokyklos savininko teises ir pareigas įgyvendinanti institucija – Kauno rajono savivaldybės taryba, kuri:

7.1. tvirtina biudžetinės įstaigos nuostatus;

7.2. priima sprendimą dėl biudžetinės įstaigos buveinės pakeitimo;

7.3. priima sprendimą dėl biudžetinės įstaigos reorganizavimo, likvidavimo ar pertvarkymo;

7.4. priima sprendimą dėl biudžetinės įstaigos filialo steigimo ir jo veiklos nutraukimo;

7.5. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

7.6. nustato didžiausią leistiną pareigybių skaičių;

7.7. sprendžia kitus Lietuvos Respublikos biudžetinių įstaigų įstatyme, kituose įstatymuose ir Mokyklos nuostatuose jos kompetencijai priskirtus klausimus.

8. Mokyklos buveinė – Lelijų g. 15, Kulautuva, LT-53482 Kauno r. sav.

9. Mokyklos grupė – bendrojo ugdymo mokykla.

10. Tipas – pagrindinė mokykla.

11. Pagrindinė paskirtis – pagrindinės mokyklos tipo pagrindinė mokykla.

12. Mokymo kalba – lietuvių.

13. Mokymosi formos ir mokymo proceso organizavimo būdai: grupinio mokymosi forma – kasdienis ir nuotolinis ugdymo proceso organizavimo būdai; pavienio mokymosi forma – savarankiškas ir nuotolinis ugdymo proceso organizavimo būdai.

14. Mokykloje vykdomos priešmokyklinio, pradinio, pagrindinio ugdymo ir neformaliojo vaikų švietimo programos.

15. Išduodami mokymosi pasiekimus įteisinantys dokumentai: pažyma, mokymosi pasiekimų pažymėjimas, pažymėjimas, pradinio, pagrindinio ugdymo pasiekimų pažymėjimai, pradinio, pagrindinio išsilavinimo pažymėjimai.

16. Kauno r. Kulautuvos pagrindinė mokykla turi skyrių:

16.1. pavadinimas – Kauno r. Kulautuvos pagrindinės mokyklos Batniavos skyrius;

16.2. įsteigimo data – 2022 m. rugsėjo 1 d.;

16.3. buveinė – Mokyklos g. 4, Bubių k., LT-54188 Kauno r. sav.;

16.4. mokymo kalba – lietuvių;

16.5. mokymosi formos ir mokymo proceso organizavimo būdai: grupinio mokymosi forma – kasdienis ir nuotolinis ugdymo proceso organizavimo būdai; pavienio mokymosi forma – savarankiškas ir nuotolinis ugdymo proceso organizavimo būdai;

16.6. skyriuje vykdomos ikimokyklinio, priešmokyklinio, pradinio ugdymo ir neformaliojo vaikų švietimo programos.

17. Mokykla yra viešasis juridinis asmuo, turintis antspaudą su valstybės herbu ir savo pavadinimu, atributiką, turintis savarankišką atsiskaitomąją sąskaitą (finansinę apskaitą tvarko Kauno rajono savivaldybės administracijos Kultūros, švietimo ir sporto skyriaus centralizuota buhalterija) ir kitas sąskaitas Lietuvos Respublikos įregistruotuose bankuose ir savo veiklą grindžia Lietuvos Respublikos Konstitucija, Jungtinių Tautų Vaiko teisių konvencija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, Kauno rajono savivaldybės tarybos sprendimais, kitais teisės aktais ir šiais Nuostatais.

II SKYRIUS

MOKYKLOS VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

18. Mokyklos veiklos sritys:

18.1. švietimas, kodas 85;

18.2. kūrybinė, meninė ir pramogų organizavimo veikla, kodas 90;

18.3. sportinė veikla, pramogų ir poilsio organizavimo veikla, kodas 93.

19. Mokyklos švietimo veiklos rūšys:

19.1. Pagrindinė švietimo veiklos rūšis – pagrindinis ugdymas, kodas 85.31.10;

19.2. Kitos švietimo veiklos rūšys:

19.2.1. ikimokyklinio amžiaus vaikų ugdymas, kodas 85.10.10;

19.2.2. priešmokyklinio amžiaus vaikų ugdymas, kodas 85.10.20;

19.2.3. pradinis ugdymas, kodas 85.20;

19.2.4. sportinis ir rekreacinis švietimas, kodas 85.51;

19.2.5. kultūrinis švietimas, kodas 85.52;

19.2.6. kitas, niekur kitur nepriskirtas švietimas, kodas 85.59;

19.2.7. švietimui būdingų paslaugų veikla, kodas 85.60.

20. Kitos ne švietimo veiklos rūšys:

20.1. kitas, niekur kitur nepriskirtas, keleivinis sausumos transportas, kodas 49.39;

20.2. kitų maitinimo paslaugų teikimas, kodas 56.30;

20.3. vaikų dienos priežiūros veikla, kodas 88.91;

20.4. meninė kūryba, kodas 90.03;

20.5. kita sportinė veikla, kodas 93.19;

20.6. kita pramogų ir poilsio organizavimo veikla, kodas 93.29.

21. Mokyklos veiklos tikslai:

21.1. užtikrinti ikimokyklinį, priešmokyklinį, pradinį, pagrindinį ugdymą ir neformalųjį vaikų švietimą, ugdyti kiekvienam asmeniui vertybines orientacijas, leidžiančias tapti doru, siekiančiu žinių, savarankišku, atsakingu, patriotiškai nusiteikusiu žmogumi, lavinti dabartiniam gyvenimui svarbius jo komunikacinius gebėjimus, plėtoti dvasines, intelektines bei fizines asmens galias, bendrąsias ir esmines dalykines kompetencijas, būtinas tolesniam mokymui(si), profesinei karjerai, vykdyti darbą su jaunimu;

21.2. tenkinti įvairių interesų ir amžiaus grupių asmenų edukacinius, kultūrinius bei socialinius poreikius ir laisvalaikio organizavimą.

22. Mokyklos veiklos uždaviniai:

22.1. teikti mokiniams kokybišką priešmokyklinį, pradinį, pagrindinį ugdymą; Batniavos skyriuje – ikimokyklinį, priešmokyklinį ir pradinį ugdymą;

22.2. užtikrinti ugdymo programų tęstinumą;

22.3. tenkinti mokinių pažinimo, lavinimosi ir saviraiškos poreikius;

22.4. teikti mokiniams reikiamą švietimo pagalbą;

22.5. užtikrinti sveiką ir saugią ugdymo(si) aplinką;

22.6. kurti sąlygas jaunimo poreikius atitinkančiai, atvirai ir saugiai jaunimo veiklai;

22.7. kurti Mokyklą kaip Kulautuvos ir Batniavos seniūnijų gyventojų kultūros bei vertybinių nuostatų formavimo židinį;

22.8. skatinti Batniavos seniūnijos gyventojų bendruomeniškumą, socialinį aktyvumą, tarpusavio supratimą ir toleranciją, patriotizmą, atsakomybę už konkrečių problemų sprendimą;

22.9. sudaryti sąlygas dvasiniam, doroviniam, sportiniam ir kultūriniam vietos gyventojų tobulėjimui.

23. Vykdydama jai pavestus uždavinius Mokykla atlieka šias funkcijas:

23.1. įgyvendina ikimokyklinio, priešmokyklinio, pradinio, pagrindinio ugdymo ir neformaliojo vaikų švietimo programas, mokymo sutartyse sutartus įsipareigojimus, užtikrina kokybišką švietimą;

23.2. vadovaudamasi švietimo, mokslo ir sporto ministro tvirtinamomis Bendrosiomis programomis, atsižvelgdama į vietos ir Mokyklos bendruomenės reikmes, mokinių poreikius ir interesus, švietimo stebėsenos informaciją, konkretina ir individualizuoja ugdymo turinį;

23.3. rengia ikimokyklinio, priešmokyklinio, pradinio, pagrindinio ugdymo programas papildančius bei mokinių poreikius tenkinančius šių programų modulius, neformaliojo vaikų švietimo programas, jas pritaiko specialiųjų poreikių vaikams;

23.4. užtikrina privalomąjį mokinių mokymą, tenkina jų saviugdos ir saviraiškos poreikius, vykdo prevencines programas;

23.5. vykdo mokinių ugdymo pasiekimų patikrinimą švietimo, mokslo ir sporto ministro nustatyta tvarka;

23.6. išduoda mokymosi pagal pradinio, pagrindinio ugdymo programas pasiekimus įteisinančius dokumentus švietimo, mokslo ir sporto ministro nustatyta tvarka;

23.7. Mokyklos valdymą grindžia demokratijos principais ir sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

23.8. teikia informacinę, psichologinę, socialinę pedagoginę, specialiąją pedagoginę pagalbą, vykdo mokinių profesinį orientavimą, vykdo mokinių sveikatos priežiūrą, taiko minimalios priežiūros priemones;

23.9. sudaro sąlygas kiekvienam mokiniui nuolat dalyvauti bent vienoje nuoseklioje, ilgalaikėje socialines ir emocines kompetencijas ugdančioje prevencinėje programoje;

23.10. įvertina mokinių specialiuosius ugdymosi poreikius, organizuoja ir vykdo ugdymą teisės aktų nustatyta tvarka;

23.11.	vykdo Mokyklos veiklos kokybės įsivertinimą, darbuotojų veiklos vertinimą;

23.12.	sudaro sąlygas darbuotojų profesiniam tobulinimuisi;

23.13.	organizuoja tėvų (globėjų, rūpintojų) (toliau – tėvai) pageidavimu jų mokamas papildomas paslaugas (klubus, būrelius, stovyklas, ekskursijas ir kita) teisės aktų nustatyta tvarka;

23.14.	kuria ugdymo turinio reikalavimams įgyvendinti reikiamą edukacinę aplinką ir materialinę bazę, vadovaudamasi švietimo, mokslo ir sporto ministro patvirtintais teisės aktais;

23.15. užtikrina higienos normas, teisės aktų reikalavimus atitinkančią sveiką, saugią ugdymosi ir darbo aplinką;

23.16. organizuoja mokinių maitinimą Mokykloje;

23.17.	organizuoja mokinių vežimą į Mokyklą ir iš jos įstatymų ir kitų teisės aktų nustatyta tvarka;

23.18. planuojant ir organizuojant veiklas bendradarbiauja su Kulautuvos ir Batniavos seniūnijomis bei kitomis švietimo, kultūros, sporto įstaigomis ir organizacijomis;

23.19.	teikia socialines ir ugdymo paslaugas rizikos grupės bei socialinių, psichologinių ir kitokių problemų turintiems vaikams ir jaunuoliams bei jų šeimoms, skatina jaunus žmones dalyvauti įvairiose veiklose ir ugdyti socialinius ir gyvenimo įgūdžius;

23.20. Batniavos skyriuje:

23.20.1. organizuoja ir teikia savišvietos, kultūros (etninės kultūros ir profesionalaus meno sklaidos, mėgėjų meno kolektyvų, studijų, būrelių veiklos organizavimo, pramoginių, edukacinių ir kitų renginių organizavimo ir kt.) paslaugas;

23.20.2. organizuoja valstybinių švenčių, atmintinų datų, kalendorinių švenčių paminėjimą;

23.20.3. kuria ir įprasmina šiuolaikines meno veiklos formas;

23.20.4. rūpinasi mėgėjų meno kolektyvų rengimu, užtikrina galimybes jiems dalyvauti Dainų šventėse, vietos, regioniniuose, respublikiniuose ir tarptautiniuose renginiuose;

23.20.5. tenkina sociokultūrinius seniūnijos gyventojų poreikius;

23.21.	viešai skelbia informaciją apie Mokyklos veiklą įstatymų ir kitų teisės aktų nustatyta tvarka;

23.22. atlieka kitas įstatymų ir kitų teisės aktų numatytas funkcijas.

24. Mokymosi pasiekimus įteisinantys dokumentai išduodami Lietuvos Respublikos švietimo, mokslo ir sporto ministro nustatyta tvarka.

III SKYRIUS

MOKYKLOS TEISĖS IR PAREIGOS

25. Mokykla, įgyvendindama tikslą ir uždavinius, atlikdama jai priskirtas funkcijas, turi teisę:

25.1. parinkti ugdymo metodus ir ugdymosi veiklos būdus;

25.2. kurti naujus ugdymo ir ugdymosi modelius, užtikrinančius kokybišką ugdymą(si);

25.3. bendradarbiauti su veiklai įtakos turinčiais fiziniais ir juridiniais asmenimis;

25.4. rengti ir įgyvendinti šalies, tarptautinius švietimo projektus ir programas;

25.5. teikti atlygintinas paslaugas, kurių kainas tvirtina Mokyklos savininko teises ir pareigas įgyvendinanti institucija – Kauno rajono savivaldybės taryba;

25.6. kreiptis į Kauno rajono savivaldybės tarybą dėl Mokyklos nuostatų pildymo ir keitimo;

25.7. gauti paramą Lietuvos Respublikos labdaros ir paramos įstatymo nustatyta tvarka;

25.8. naudotis kitomis teisės aktų suteiktomis teisėmis.

26. Mokyklos pareigos:

26.1. vykdyti nuostatuose reglamentuotą veiklą;

26.2. užtikrinti kokybišką švietimą, ugdymo programų ir planų įgyvendinimą;

26.3. užtikrinti sveiką ir saugią aplinką, užkertančią kelią smurto, patyčių, prievartos apraiškoms ir žalingiems įpročiams;

26.4. informuoti tėvus apie jų vaiko būklę, ugdymo ir ugdymosi poreikius, pažangą, mokyklos lankymą ir elgesį;

26.5. viešai skelbti informaciją apie Mokyklos veiklą, užtikrinti atvirumą vietos bendruomenei;

26.6. rūpintis mokytojų ir kitų ugdymo proceso dalyvių kvalifikacijos tobulinimu;

26.7. užtikrinti mokymo sutarčių sudarymą ir sutartų įsipareigojimų vykdymą;

26.8. užtikrinti savišvietos, kultūros ir bendrųjų socialinių paslaugų bei kitų paslaugų teikimą Batniavos seniūnijoje;

26.9. vykdyti kitas pareigas, nustatytas Lietuvos Respublikos švietimo įstatyme ir kituose teisės aktuose.

IV SKYRIUS

MOKYKLOS VEIKLOS ORGANIZAVIMAS IR VALDYMAS

27. Mokyklos veikla organizuojama pagal Mokyklos direktoriaus patvirtintus planus:

27.1. Mokyklos strateginį planą, kuriam yra pritarusios Mokyklos taryba ir Kauno rajono savivaldybės administracijos direktorius arba jo įgaliotas asmuo;

27.2. Mokyklos metinį veiklos planą, kuriam yra pritarusi Mokyklos taryba;

27.3. Mokyklos ugdymo planą, kurio projektui yra pritarusi Mokyklos taryba ir Kauno rajono savivaldybės administracijos direktorius arba jo įgaliotas asmuo.

28. Mokyklai vadovauja direktorius. Direktorių konkurso būdu Lietuvos Respublikos teisės aktų nustatyta tvarka į pareigas skiria ir iš jų atleidžia Savivaldybės meras.

29. Direktorius:

29.1.	suderinęs su Kauno rajono savivaldybės administracijos direktoriumi ar jo įgaliotu asmeniu tvirtina Mokyklos vidaus struktūrą, Mokyklos darbuotojų pareigybių sąrašą, neviršijantį nustatyto didžiausio leistino pareigybių skaičiaus ir Mokyklai skirtų darbo užmokesčio lėšų;

29.2.	vadovauja rengiant Mokyklos strateginį planą, metinį veiklos planą, švietimo programas, juos tvirtina, vadovauja juos vykdant; organizuoja ir koordinuoja Mokyklos veiklą pavestoms funkcijoms atlikti, uždaviniams įgyvendinti;

29.3.	nustato Mokyklos administracijos veiklos sritis;

29.4. tvirtina darbuotojų pareigybių aprašymus, Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo Mokyklos darbuotojus, skatina juos, skiria jiems drausmines nuobaudas;

29.5.	priima mokinius Savivaldybės tarybos nustatyta tvarka, sudaro mokymo sutartis teisės aktų nustatyta tvarka;

29.6.	suderinęs su Mokyklos taryba ir darbuotojų atstovais, tvirtina Mokyklos darbo tvarkos taisykles, jose nustato vaikų ir kitų lankytojų teises, pareigas ir atsakomybę;

29.7.	rūpinasi mokinių ugdymo, mokytojų ir kitų darbuotojų darbo sąlygomis, organizuoja trūkstamų mokytojų paiešką;

29.8.	leidžia įsakymus, kontroliuoja jų vykdymą;

29.9.	sudaro teisės aktų nustatytas komisijas, darbo grupes, metodines grupes, metodinę tarybą;

29.10.	sudaro Mokyklos vardu sutartis Mokyklos funkcijoms atlikti;

29.11.	organizuoja Mokyklos dokumentų saugojimą ir tvarkymą teisės aktų nustatyta tvarka;

29.12.	teisės aktų nustatyta tvarka valdo, naudoja Mokyklos turtą, lėšas ir jais disponuoja; rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

29.13.	rūpinasi metodinės veiklos organizavimu, darbuotojų profesiniu tobulėjimu, sudaro sąlygas jiems kelti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją švietimo, mokslo ir sporto ministro nustatyta tvarka;

29.14. analizuoja Mokyklos veiklos ir valdymo išteklių būklę, ugdymo rezultatus, inicijuoja Mokyklos veiklos kokybės įsivertinimą;

29.15. rengia Mokyklos direktoriaus metų veiklos ataskaitą ir teikia Mokyklos bendruomenei ir Mokyklos tarybai svarstyti bei viešai skelbia Mokyklos interneto svetainėje;

29.16.	inicijuoja Mokyklos savivaldos institucijų sudarymą ir skatina jų veiklą;

29.17.	bendradarbiauja su mokinių tėvais, pagalbą mokiniui, mokytojui ir Mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos ir įvaikinimo tarnyba bei kitomis institucijomis, dirbančiomis vaiko teisių apsaugos srityje;

29.18. užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, bendruomenės narių informavimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką, socialinį ir emocinį mokinių ugdymą;

29.19. rengdamas veiklos planus konsultuojasi, o juos įgyvendindamas užtikrina bendradarbiavimą su kitomis vietovėje veikiančiomis įstaigomis bei organizacijomis;

29.20 kartu su Mokyklos taryba sprendžia mokyklai svarbius palankios ugdymui aplinkos kūrimo klausimus;

29.21. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme, Lietuvos Respublikos švietimo, mokslo ir sporto ministro patvirtintose Rekomendacijose dėl poveikio priemonių taikymo netinkamai besielgiantiems mokiniams;

29.22. Vaiko minimalios ir vidutinės priežiūros įstatymo nustatyta tvarka kreipiasi į Kauno rajono savivaldybės administracijos direktorių dėl minimalios ir vidutinės priežiūros priemonių vaikui skyrimo;

29.23. svarsto ir priima sprendimus, susijusius su švietimo įstaigos lėšų (įskaitant lėšas, skirtas švietimo įstaigos darbuotojų darbo užmokesčiui), turto naudojimu ir disponavimu, užtikrina veiksmingą Mokyklos vidaus kontrolės sistemos sukūrimą, jos veikimą ir tobulinimą;

29.24.	atstovauja Mokyklai kitose institucijose;

29.25.	dalį savo funkcijų teisės aktų nustatyta tvarka gali pavesti atlikti direktoriaus pavaduotojui ugdymui;

29.26.	vykdo kitas teisės aktuose ir pareigybės aprašyme nustatytas funkcijas.

30. Mokyklos direktoriaus komandiruočių, atostogų, laikino nedarbingumo ir kitais nebuvimo darbe atvejais jo funkcijas vykdo direktoriaus pavaduotojas ugdymui, jam nesant – kitas teisės aktų nustatyta tvarka paskirtas darbuotojas.

31. Mokyklos direktorius atsako už Lietuvos Respublikos įstatymų ir kitų teisės aktų laikymąsi Mokykloje, už demokratinį Mokyklos valdymą, bendruomenės narių informavimą, tinkamą funkcijų atlikimą, nustatytų Mokyklos tikslų ir uždavinių įgyvendinimą, Mokyklos veiklos rezultatus.

32. Mokykloje metodinei veiklai organizuoti sudaromos Metodinė taryba ir metodinės grupės, kurių veiklą koordinuoja direktoriaus pavaduotojas ugdymui.

33. Metodinės grupės sudaromos iš ikimokyklinio ir priešmokyklinio ugdymo, mokomųjų dalykų mokytojų pagal ugdymo sritis, švietimo pagalbos specialistų, klasių vadovų.

34. Metodinės grupės pirmininkas ir sekretorius renkami iš metodinės grupės narių atviru balsavimu trejiems metams balsų dauguma. Siūlyti kandidatus arba kelti savo kandidatūrą turi teisę kiekvienas narys; pirmininkas atstovauja metodinei grupei, organizuoja metodinės grupės veiklą, pirmininkauja posėdžiuose, telkia narius metodinės grupės tikslams siekti ir uždaviniams įgyvendinti.

35. Dalyvavimas metodinės grupės veikloje yra privalomas.

36. Posėdžiai vyksta pagal metodinės grupės veiklos planą arba esant reikalui. Darbą organizuoja, posėdžius kviečia grupės pirmininkas. Nutarimai priimami atviru balsavimu, balsų dauguma. Esant vienodam balsų skaičiui, lemia grupės pirmininko balsas.

37. Posėdžiuose mokytojai, švietimo pagalbos specialistai, klasių vadovai planuoja ugdymo turinį (aptaria programas, mokymo(si) metodus, kontekstą, vadovėlius, mokymo(si) priemones bei jų naudojimą; įvertina ugdymo(si) procese sukauptą patyrimą, susitaria dėl vertinimo būdų, pritaiko ugdymo turinį individualioms reikmėms), nagrinėja praktinę veiklą ir dalijasi gerąja patirtimi, plėtoja profesinės veiklos kompetencijas, suderintas su Mokyklos strateginiais tikslais, siekia mokinių ir Mokyklos pažangos.

38. Metodinę tarybą sudaro metodinių grupių pirmininkai.

39. Metodinei tarybai vadovauja tarybos narių išrinktas pirmininkas, kuris renkamas trejiems metams atviru balsavimu balsų dauguma.

40. Metodinės tarybos sudėtis atnaujinama, jeigu keičiasi metodinių grupių pirmininkai.

41. Metodinės tarybos posėdžiai kviečiami ne rečiau kaip kartą per ketvirtį. Posėdis teisėtas, jei jame dalyvauja ne mažiau kaip du trečdaliai narių. Nutarimai priimami atviru balsavimu, balsų dauguma. Esant vienodam balsų skaičiui, lemia tarybos pirmininko balsas.

42. Į posėdžius gali būti kviečiami Mokyklos pagalbos vaikui, sveikatos priežiūros specialistai, Mokyklos savivaldos institucijų atstovai.

43. Metodinės tarybos funkcijos:

43.1. aptaria mokytojų metodinės veiklos prioritetus, mokytojų kvalifikacijos tobulinimo poreikius;

43.2. inicijuoja pedagoginių inovacijų diegimą Mokykloje, svarsto ugdymo turinio formavimo ir jo įgyvendinimo, vertinimo ir įsivertinimo klausimus;

43.3. teikia siūlymus Mokytojų tarybai, Mokyklos direktoriui dėl ugdymo turinio formavimo ir ugdymo organizavimo gerinimo;

43.4. inicijuoja bei skatina pedagoginių ir metodinių naujovių bei gerosios patirties sklaidą, mokytojų bendradarbiavimą;

43.5. vertina mokytojų metodinius darbus.

44. Ugdymo turinio formavimo ir ugdymo proceso organizavimo klausimais Mokyklos direktorius gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

V SKYRIUS

MOKYKLOS SAVIVALDA

45. Mokyklos savivaldos institucijų veikla grindžiama švietimo tikslais, Mokyklos vykdomomis švietimo programomis ir susiformavusiomis tradicijomis. Mokyklos savivaldos institucijos kolegialiai svarsto Mokyklos veiklos bei finansavimo klausimus ir pagal kompetenciją, apibrėžtą Mokyklos nuostatuose, priima nutarimus, sprendimus, atlieka visuomeninę Mokyklos valdymo priežiūrą.

46. Mokyklos taryba (toliau – Taryba) yra aukščiausia Mokyklos savivaldos institucija, atstovaujanti mokiniams, mokytojams, tėvams ir vietos bendruomenei. Taryba telkia Mokyklos mokinių tėvus, mokytojus, vietos bendruomenę demokratiniam Mokyklos valdymui, padeda spręsti Mokyklai aktualius klausimus, padeda Mokyklos direktoriui atstovauti teisėtiems Mokyklos interesams.

47. Tarybos nariu gali būti asmuo, turintis žinių ir gebėjimų, padedančių siekti švietimo įstaigos strateginių tikslų ir įgyvendinti švietimo įstaigos misiją. Tarybos nariu negali būti Mokyklos direktorius, valstybės politikai, politinio (asmeninio) pasitikėjimo valstybės tarnautojai.

48. Tarybą sudaro 11 narių: 2 mokiniai, 3 mokytojai, 3 tėvai, 3 vietos bendruomenės atstovai, iš jų po 1 mokytoją, tėvą ir bendruomenės atstovą – iš Batniavos skyriaus.

49. Taryba renkama trejiems metams. Pasibaigus nario trejų metų kadencijai, jo įgaliojimai nutrūksta. Kadencijų skaičius neribojamas. Į Tarybą renkami 3 tėvai – visuotiniame tėvų susirinkime, 3 mokytojai – mokytojų taryboje, 2 mokiniai – mokinių taryboje, 2 Kulautuvos ir 1 Batniavos bendruomenių atstovus pakviečia Mokyklos direktorius. Nutrūkus Tarybos nario įgaliojimams pirma laiko, naujas narys renkamas atitinkamos bendruomenės grupės narių susirinkime.

50. Tarybos nariai atviru balsavimu Tarybos posėdyje išrenka Tarybos pirmininką, sekretorių. Tarybos pirmininkas organizuoja Tarybos veiklą.

51. Tarybos posėdžiai organizuojami ne rečiau kaip 2 kartus per metus. Prireikus gali būti sušauktas neeilinis Tarybos posėdis. Teisę sušaukti neeilinį Tarybos posėdį turi Mokyklos direktorius arba ne mažiau kaip 2/3 Tarybos narių. Tarybos posėdis yra teisėtas, jeigu jame dalyvauja ne mažiau kaip du trečdaliai visų jos narių. Nutarimai priimami posėdyje dalyvaujančiųjų balsų dauguma. Esant balsų po lygiai, lemiamą balsą turi Tarybos pirmininkas. Tarybos nutarimai įteisinami Mokyklos direktoriaus įsakymais.

52. Mokyklos direktorius Tarybos posėdžiuose gali dalyvauti kviestinio nario teisėmis. Į Tarybos posėdžius gali būti kviečiami Mokyklos bendruomenės nariai, organizacijų bei įstaigų atstovai be balso teisės.

53. Taryba:

53.1. teikia siūlymus dėl Mokyklos strateginių tikslų, uždavinių ir jų įgyvendinimo priemonių;

53.2. pritaria Mokyklos strateginiam planui, Mokyklos ugdymo planui, Mokyklos metiniam veiklos planui, Mokyklos darbo tvarkos taisyklėms, kitiems Mokyklos veiklą reglamentuojantiems dokumentams, teikiamiems Mokyklos direktoriaus;

53.3. teikia siūlymus Mokyklos direktoriui dėl Mokyklos nuostatų pakeitimo ar papildymo, Mokyklos vidaus struktūros tobulinimo;

53.4. svarsto Mokyklos lėšų naudojimo klausimus;

53.5. išklauso Mokyklos metines veiklos ataskaitas ir teikia siūlymus Mokyklos direktoriui dėl Mokyklos veiklos tobulinimo;

53.6. įvertinusi Mokyklos vadovo metų veiklos užduočių įgyvendinimo ataskaitą ir Mokyklos bendruomenės narių siūlymus, priima sprendimą dėl Mokyklos vadovo metų veiklos įvertinimo ir pateikia jį Mokyklos savininko teises ir pareigas įgyvendinančiai institucijai;

53.7. teikia siūlymus savininko teises ir pareigas įgyvendinančiai institucijai dėl Mokyklos materialinio aprūpinimo, veiklos tobulinimo;

53.8. svarsto mokytojų metodinių grupių, mokinių ir tėvų savivaldos institucijų ar bendruomenės narių iniciatyvas ir teikia siūlymus Mokyklos direktoriui;

53.9. teikia siūlymus dėl Mokyklos darbo tobulinimo, saugių ugdymo ir darbo sąlygų sudarymo;

53.10. talkina formuojant materialinius, finansinius ir intelektinius išteklius;

53.11. svarsto Mokyklos direktoriaus teikiamus klausimus;

53.12. sprendžia kitus su Mokyklos veikla susijusius klausimus;

53.13. už savo veiklą Taryba atsiskaito Mokyklos bendruomenės nariams ne rečiau kaip kartą per metus.

54. Tarybos nutarimai yra teisėti, jei jie neprieštarauja teisės aktams.

55. Mokytojų taryba – nuolat veikianti Mokyklos savivaldos institucija pedagogų profesiniams ir bendriesiems ugdymo klausimams spręsti. Ją sudaro Mokyklos direktorius, direktoriaus pavaduotojai ugdymui, visi Mokykloje dirbantys mokytojai, švietimo pagalbą teikiantys specialistai, bibliotekininkas, kiti tiesiogiai ugdymo procese dalyvaujantys asmenys.

56. Mokytojų tarybos posėdžiai šaukiami ne rečiau kaip tris kartus per metus. Prireikus gali būti kviečiamas neeilinis posėdis. Posėdžius kviečia Mokyklos direktorius. Posėdis yra teisėtas, jei jame dalyvauja ne mažiau kaip du trečdaliai Mokytojų tarybos narių. Nutarimai priimami posėdyje dalyvavusių narių balsų dauguma. Jei balsai pasiskirsto tolygiai, sprendimą lemia pirmininko balsas.

57.	Mokytojų tarybos pirmininkas ir sekretorius renkamas iš Mokytojų tarybos narių atviru balsavimu balsų dauguma pirmame mokslo metų Mokytojų tarybos posėdyje. Mokytojų tarybos dokumentus pagal Dokumentų tvarkymo ir apskaitos taisykles tvarko sekretorius.

58. Mokytojų tarybos funkcijos:

58.1.	aptaria švietimo politikos įgyvendinimo klausimus, praktinius pedagoginės veiklos tobulinimo būdus, mokytojo profesijos kompetencijos tobulinimo galimybes;

58.2.	inicijuoja kaitos procesus, formuoja ir koreguoja veiklos tikslus bei uždavinius;

58.3.	svarsto veiklos ir ugdymo programų įgyvendinimą ir ugdymo(si) rezultatus;

58.4.	aptaria vaikų sveikatos, socialinės paramos, ugdymo(si), prevencinės veiklos, poilsio, mitybos, saugumo klausimus;

58.5.	teikia siūlymus dėl mokytojų kvalifikacijos tobulinimo;

58.6. nustato mokytojų bendravimo ir bendradarbiavimo būdus, ryšių palaikymo ir tėvų informavimo principus;

58.7. nustato mokinių pažangos ir pasiekimų vertinimo, informacijos rinkimo ir panaudojimo tvarką, atsiskaitymo formas;

58.8.	sprendžia kitus pedagogų profesinius ir bendruosius ugdymo klausimus;

58.9. renka atstovus į Tarybą;

58.10. svarsto ir priima nutarimus teisės aktų nustatytais ir Mokyklos direktoriaus teikiamais klausimais.

59. Mokytojų tarybos pirmininkas informuoja Mokytojų tarybą apie posėdžiuose priimtų sprendimų vykdymą.

60. Mokinių taryba – nuolat veikianti aukščiausia mokinių savivaldos institucija. Jos narių skaičių ir veiklos kadencijos trukmę nustato Mokyklos direktorius. Mokinių tarybos nariai – klasių susirinkimų deleguoti atstovai, išrinkti 5–10 klasių mokinių susirinkimuose atviru balsavimu. Išvykus Mokinių tarybos nariui, naujas narys renkamas laikantis tos pačios tvarkos. Vadovauja mokinių tarybos narių išrinktas pirmininkas.

61. Mokinių taryba:

61.1. teikia siūlymus dėl mokymo organizavimo, vaikų neformaliojo švietimo programų plėtros, socialinės veiklos;

61.2. inicijuoja ir padeda organizuoti Mokyklos renginius, akcijas, vykdyti prevencines programas, projektus, rūpinasi drausme ir tvarka Mokykloje, kuria teigiamą Mokyklos įvaizdį;

61.3. svarsto Mokyklos direktoriaus teikiamus klausimus;

61.4. teisės aktų nustatyta tvarka dalyvauja rengiant Mokyklos veiklą reglamentuojančius dokumentus;

61.5. renka atstovus į Tarybą;

61.6. renka atstovus į rajono Mokinių tarybą.

62. Klasėse renkami klasių seniūnai. Jie renkami vieniems mokslo metams klasės mokinių susirinkime atviru balsavimu.

63. Mokykloje veikia mokinių tėvų savivaldos institucijos – tėvų komitetai klasėse / grupėse. Klasės / grupės mokinių tėvų komitetui vadovauja susirinkimo išrinktas pirmininkas, kurį kiekvienų mokslo metų pradžioje vieniems mokslo metams klasės / grupės mokinių tėvai renka balsų dauguma savo klasės / grupės mokinių tėvų susirinkimuose. Klasės / grupės mokinių tėvų komitetas aptaria su klasės vadovu klasės mokinių lankomumo, elgesio ir pažangumo, saugumo, maitinimo, informacijos gavimo apie vaikus klausimus, padeda organizuoti klasės renginius, išvykas, kurti edukacinę aplinką, vykdyti profesinį orientavimą, teikia pasiūlymus Mokyklos tėvų komitetui ir direktoriui.

64.	Mokinių ugdymo organizavimo, elgesio, lankomumo, saugumo užtikrinimo ir kitais mokinių tėvams aktualiais klausimais Mokyklos direktorius gali organizuoti klasių / grupių mokinių tėvų komitetų pirmininkų pasitarimus.

65. Mokyklos tėvų komitetas – aukščiausia tėvų savivaldos institucija, renkama vieneriems metams. Ją sudaro ikimokyklinio, priešmokyklinio ugdymo grupių ir 1–10 klasių mokinių tėvų komitetų pirmininkai.

66. Tėvų komitetas:

66.1. teikia siūlymus ugdymo proceso organizavimo ir kitais ugdymo gerinimo klausimais;

66.2. analizuoja Mokyklos lėšų panaudojimo tikslingumą;

66.3. deleguoja atstovus į Tarybą;

66.4. nagrinėja tėvų prašymus, skundus ir teikia siūlymus, sprendžiant iškilusias problemas;

66.5. dalyvauja tėvų diskusijose, Mokyklos renginiuose;

66.6. svarsto Mokyklos direktoriaus teikiamus klausimus.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA

67. Darbuotojai į darbą Mokykloje priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

68. Mokyklos darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.

69.	Mokyklos mokytojai, švietimo pagalbą teikiantys specialistai atestuojasi ir kvalifikaciją tobulina švietimo, mokslo ir sporto ministro nustatyta tvarka. Kultūros ir sporto darbuotojai atestuojasi ir kvalifikaciją tobulina teisės aktų nustatyta tvarka.

70. Mokyklos direktoriaus, jo pavaduotojų ugdymui veiklos vertinimas ir kvalifikacijos tobulinimas vykdomas švietimo, mokslo ir sporto ministro nustatyta tvarka.

VII SKYRIUS

MOKYKLOS TURTAS, LĖŠOS, JŲ NAUDOJIMO TVARKA IR FINANSINĖS VEIKLOS KONTROLĖ BEI MOKYKLOS VEIKLOS PRIEŽIŪRA

71. Mokykla valdo patikėjimo teise perduotą Savivaldybės turtą, naudoja ir disponuoja juo pagal įstatymus Savivaldybės tarybos sprendimų nustatyta tvarka.

72. Mokyklos lėšos:

72.1. valstybės biudžeto specialiųjų tikslinių dotacijų savivaldybės biudžetui skirtos lėšos ir Savivaldybės biudžeto lėšos, skiriamos pagal patvirtintas sąmatas;

72.2. pajamos už teikiamas paslaugas;

72.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;

72.4. kitos teisėtu būdu įgytos lėšos.

73. Lėšos naudojamos teisės aktų nustatyta tvarka.

74. Mokykla finansinę apskaitą organizuoja ir finansinę atskaitomybę tvarko teisės aktų nustatyta tvarka.

75. Mokyklos finansinė veikla kontroliuojama teisės aktų nustatyta tvarka.

76. Mokyklos veiklos priežiūrą atlieka Kauno rajono savivaldybės administracija, prireikus pasitelkiami išoriniai vertintojai.

VIII SKYRIUS

BAIGIAMOSIOS NUOSTATOS

77. Mokykla informaciją apie veiklą ir rezultatus viešai skelbia Mokyklos interneto svetainėje https://kulautuvosmokykla.lt, atitinkančioje teisės aktų nustatytus reikalavimus, ir socialiniame tinklaraštyje https://www.facebook.com/kulautuvosmokykla.lt/, Batniavos skyriaus aktualijas – https://www.facebook.com/groups/1446789372383161 vadovaujantis Lietuvos Respublikos teisės aktais.

78.	Mokyklos interneto svetainėje skelbiama informacija apie Mokyklos vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius Mokyklos išorinio vertinimo rezultatus, Mokyklos bendruomenės tradicijas, pasiekimus ir kitas Mokyklos vykdomas veiklas. Svetainėje ir kituose informacijos šaltiniuose skelbiami pranešimai, kuriuos, vadovaujantis Lietuvos Respublikos teisės aktais ir / ar šiais Nuostatais, reikia skelbti viešai.

79.	Nuostatus, jų pakeitimus, papildymus tvirtina Kauno rajono savivaldybės taryba.

80. Nuostatai keičiami ir papildomi Kauno rajono savivaldybės tarybos, Mokyklos direktoriaus ar Mokyklos tarybos iniciatyva.

81. Mokykla registruojama teisės aktų nustatyta tvarka.

82. Mokykla gali būti reorganizuojama, pertvarkoma, vykdoma Mokyklos struktūros pertvarka ar likviduojama teisės aktų nustatyta tvarka.

83. Pasikeitus teisės aktams, reglamentuojantiems šiuose Nuostatuose išdėstytus klausimus, ar jei teisės aktai atitinkamus klausimus reglamentuoja kitaip nei šie Nuostatai, taikomos tų teisės aktų nuostatos.

Savivaldybės meras	Valerijus Makūnas